ยืนยันขณะนี้ยังไม่มีสัญญาณการก่อตัวของพายุใกล้บริเวณประเทศไทย
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส) กล่าวว่า  มีคลิปวิดีโอแจ้งเตือนสภาพอากาศเรื่องพายุ 2 ลูกจ่อถล่มประเทศไทยตั้งแต่วันที่ 20 – 26 กันยายนนี้ ศูนย์ต่อต้านข่าวปลอมจึงตรวจสอบข้อเท็จจริงจากกรมอุตุนิยมวิทยา พบว่าเป็นข้อมูลเท็จ ชี้แจงว่าข้อมูลการพยากรณ์อากาศของกรมอุตุนิยมวิทยาในช่วงวันที่ 20 – 27 กันยายน 2564 ประเทศไทยจะมีฝนเพิ่มขึ้นและมีฝนหนักบางพื้นที่ อาจแบ่งเป็น 2 ช่วง ช่วงแรกวันที่ 20 – 23 กันยายน 2564 ฝนที่ตกหนักเกิดขึ้นเนื่องจากมรสุมตะวันตกเฉียงใต้และหย่อมความกดอากาศต่ำปกคลุมบริเวณภาคอีสานและกลาง และช่วงวันที่ 24 – 28 กันยายน 2564 เกิดจากอิทธิพลของร่องมรสุมที่พาดผ่านบริเวณภาคเหนือตอนล่าง ภาคกลาง และภาคตะวันออกเฉียงเหนือตอนล่าง ทำให้ประเทศไทยโดยเฉพาะภาคเหนือตอนล่าง ภาคตะวันออกเฉียงเหนือ ภาคกลาง ภาคตะวันออก มีฝนตกหนักต่อเนื่อง ทั้งนี้ หย่อมความกดอากาศต่ำกำลังแรงดังกล่าวจะแรงขึ้นเป็นพายุได้หรือไม่ ยังต้องติดตามเป็นระยะ เนื่องจากยังมีปัจจัยและสิ่งแวดล้อมที่ทำให้มีการเปลี่ยนแปลงแต่ขณะนี้ยังไม่มีสัญญาณการก่อตัวพายุใกล้บริเวณประเทศไทย